BEC รับทรัพย์ 820 ลบ. หลังคืนใบอนุญาตช่อง 3SD-13Family
BEC รับทรัพย์ 820 ลบ. หลังคืนใบอนุญาตช่อง 3SD-13Family
2 ต.ค. 2562

บริษัท บีอีซี เวิลด์ จำกัด (มหาชน) หรือ BEC เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัท บีอีซี-มัลติมีเดีย จำกัด บริษัทย่อยที่บริษัทฯถือหุ้นอยู่ในสัดส่วน 99.99% ได้เข้ารับเงินค่าชดเชยอันเนื่องจากการคืนใบอนุญาตใช้คลื่นความถี่เพื่อให้บริการโทรทัศน์ภาคพื้นดินในระบบดิจิตอล ช่องรายการ 3SD (หมายเลข 28) และ 13Family (หมายเลข 13) จากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เป็นที่เรียบร้อยแล้ว และบริษัทฯได้มีการยุติการออกอากาศช่องรายการ 3SD (หมายเลข 28) และ 13Family (หมายเลข 13) ไปแล้ว โดยวันสุดท้ายคือวันที่ 30 ก.ย.ที่ผ่านมา
ทั้งนี้ เงินค่าชดเชยดังกล่าวหลังหักค่าธรรมเนียมอนุญาตให้ใช้คลื่นความถี่ งวดที่ 4 รวมภาษีมูลค่าเพิ่ม จะคงเหลือจำนวน 842.62 ล้านบาท (ช่อง 28 จำนวน 680.08 ล้านบาท และช่อง 13 จำนวน 162.54 ล้านบาท) และหลังหักภาษี ณ ที่จ่าย และหักค่าธรรมเนียมใบอนุญาตรายปี และกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะประจำปี 2562 บริษัทฯได้เงินชดเชยคงเหลือสุทธิจำนวน 820.23 ล้านบาท